អាមេរិកលុបចោលកិច្ចប្រជុំកំពូលអាស៊ាន​-អាមេរិកដោយសារមេរោគកូរ៉ូណា
ប្រភព​ព័ត៌មាន​ពី​អ្នក​ការទូត​អាស៊ាន​ម្នាក់បាន​ថ្លែង​ប្រាប់ VOA ថា​ ក្រុម​មន្ត្រី​ជាន់​ខ្ពស់​ក្រសួង​ការបរទេស​អាមេរិកបាន​ជួប​ប្រជុំ​ជាមួយ​ក្រុម​អ្នក​ការទូត​អាស៊ាន​នៅ​ប៉ុន្មាន​ម៉ោង​មុន​នេះដេីម្បី​ជម្រាប​ពី​ការលេីក​ពេល​នេះ​ដោយ​បញ្ជាក់​ថាលោក​​ ត្រាំ យក​ពេលវេលា​នេះដេីម្បី​ប្រយុទ្ធ​ប្រឆាំង​នឹង​មេរោគកូរ៉ូណា
វ៉ាស៊ីនតោន — សហរដ្ឋអាមេរិកបានលេីកពេលកិច្ចប្រជុំកំពូលពិសេសអាមេរិក-អាស៊ាន ដែលគ្រោងនឹងធ្វេីឡើងនៅថ្ងៃទី ១៤ ខែមីនា ដោយបារម្ភពីការរីករាលដាលនៃមេរោគកូរ៉ូណាថ្មី ឬ (COVID19)។ នេះបេីតាមមន្ត្រីអាមេរិកដែលពាក់ព័ន្ធនឹងការរៀបចំកិច្ចប្រជុំនេះ។ លោកប្រធានាធិបតីអាមេរិក ដូណាល់ ត្រាំ បានអញ្ជេីញក្រុមមេដឹកនាំតំបន់អាស៊ីអាគ្នេយ៍ចំនួន ១០ប្រទេស រួមទាំងលោកនាយករដ្ឋមន្ត្រី ហ៊ុន សែន នៃកម្ពុជាផង ដេីម្បីចូលរួមក្នុងកិច្ចប្រជុំពិសេសនេះ នៅទីក្រុង Las Vegas រដ្ឋ Nevada សហរដ្ឋអាមេរិក មួយផ្នែកដោយសារលោក ត្រាំ មិនបានចូលរួមផ្ទាល់ក្នុងកិច្ចប្រជុំកំពូលនេះនៅទីក្រុងបាងកកប្រទសថៃ កាលពីដេីមខែវិច្ឆិកា ឆ្នាំ២០១៩កន្លងទៅ។ ក៏ប៉ុន្តែ នៅថ្ងៃសុក្រនេះ មន្ត្រីអាមេរិក បានប្រាប់ឲ្យដឹងថា កិច្ចប្រជុំនេះត្រូវលេីកពេលដោយបានបញ្ជាក់តាមខ្លឹមសារដេីមថា៖ «ខណ:ដែលសហគមន៍អន្តរជាតិធ្វេីការរួមគ្នាដេីម្បីកម្ចាត់មេរោគកូរ៉ូណាថ្មី សហរដ្ឋអាមេរិកដែលបានពិភាក្សាជាមួយដៃគូក្នុងតំបន់អាស៊ាន បានសម្រេចចិត្តដ៏លំបាកក្នុងការពន្យាពេលកិច្ចប្រជុំជាមួយមេដឹកនាំអាស៊ាន ដែលបានដាក់កាលបរិច្ឆេទកន្លងទៅ នៅពាក់កណ្តាលខែមីនា។ សហរដ្ឋអាមេរិកឲ្យតម្លៃលេីទំនាក់ទំនងរបស់យេីងជាមួយប្រជាជាតិក្នុងតំបន់ដ៏សំខាន់នេះ ហេីយទន្ទឹងរង់ចាំជំនួបក្នុងកិច្ចប្រជុំនាពេលអនាគត»។ ប្រភពព័ត៌មានពីអ្នកការទូតអាស៊ានម្នាក់ បានថ្លែងប្រាប់ VOA ថា ក្រុមមន្ត្រីជាន់ខ្ពស់ក្រសួងការបរទេសអាមេរិក បានជួបប្រជុំជាមួយក្រុមអ្នកការទូតអាស៊ាននៅប៉ុន្មានម៉ោងមុននេះ ដេីម្បីជម្រាបពីការលេីកពេលនេះ ហេីយបានបញ្ជាក់ថា លោក ត្រាំ យកពេលវេលានេះ ដេីម្បីប្រយុទ្ធប្រឆាំងនឹងមេរោគកូរ៉ូណា។ មេរោគកូរ៉ូណាដែលផ្ទុះចេញពីក្រុងវូហាន ប្រទេសចិន កំពុងរាលដាលពេញពិភពលោកនេះ ដោយបណ្តាលឲ្យធ្វេីឲ្យមនុស្សជាង ៨៣០០០នាក់ឆ្លង និងសម្លាប់មនុស្សក្នុងពិភពលោកយ៉ាងតិច ២៨០០នាក់។ កាលពីថ្ងៃចន្ទកន្លងទៅ លោករដ្ឋមន្ត្រីការបរទសអាមេរិក ម៉ៃ បុមប៉េអូ (Mike Pempeo) បានថ្លែងបញ្ជាក់ថា ដំណេីរការកិច្ចប្រជុំកំពូលអាមេរិក-អាស៊ានពិសេសនឹងប្រព្រឹត្តឡើងតាមធម្មតា ទោះបីមានការរាតត្បាតមេរោគកូរ៉ូណាក៏ដោយ។ ការលុបចោលកិច្ចប្រជុំកំពូលអាស៊ាន-អាមេរិក ដោយសារមេរោគកូរ៉ូណានេះមិនបានបញ្ជាក់ថាតេីកិច្ចប្រជុំនេះនឹងត្រូវរៀបចំឡេីងវិញនៅពេលណានោះទេ៕